A tous ces qui verront et orront ces presentes lettres. Reyniers de Chosuel chevaliers sires Daigremont salut. Saichent tuit que comme plais et descors fust meus entre nos dune part et les religious labbei et le couvent de Morimunt dautre part sur ce que nos disiens et menteniens que il avient trop levee et eslongie la chaucie et lessau de lour estan seant entre Roseres et Blovencort. Saichent tuit que nos nos sumes enformei diligemment par gens dignes de foi dou droit des dis religious et dou nostre et avons trouvei que la chaucie est bien apoint et que li dit religious le puent faire duement pour quoi nos volons et avons voului et outroie pour nos et pour nos hoirs que la dite chaucie et li assaus demorient au point que il sunt et que la dite chaucie soit retenue de pierre et de terre davant et darriers dou haut et dou lonc de que elle est selon ce que mestiers est et serai a ladite chaucie au profit des dis religious et que il puissent reedifier et resterier amander toutes fois que mestiers serai lessaut dou dit estan a lavenant de la dite chaucie en la meneire qui est desus dit et volons et outrions par nos et pour nos hoirs que li dit Regligious le facent ou face faire lor premetons a garantir en la meniere qu’il est desus dit pour nos et pour nos hoirs sus lobligation de tous nos biens et des biens de nos hoirs mobles et non mobles presens et avenir ou quil soient et puissent estre trouvei jusques a droit. En tesmoignage de laquel chose nos avons saelees de nostre seel ensemble nostre contreseel des quels nos eusons ses presentes lettres qui furent faites lan de grace mil trois cens et troze au moix daoust.
